**PREDKLADACIA SPRÁVA**

Návrh poslanca Národnej rady Slovenskej republiky Patricka Linharta na vydanie zákona, ktorým sa dopĺňa zákon č. 491/2001 Z. z. o organizovaní trhu s vybranými poľnohospodárskymi výrobkami v znení neskorších predpisov a zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a zákon č. 152/1995 Z. z. o potravinách v znení neskorších predpisov (tlač 1343) (ďalej len ,,poslanecký návrh“) predkladá Ministerstvo pôdohospodárstva a rozvoja vidieka Slovenskej republiky (ďalej len ,,ministerstvo“) na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa čl. 31 Legislatívnych pravidiel vlády Slovenskej republiky.

**Všeobecne**

Cieľom poslaneckého návrhu je podľa navrhovateľa vytvoriť základné podmienky pre realizáciu niekoľkých záväzkov z Programového vyhlásenie vlády Slovenskej republiky na obdobie rokov 2021 – 2024, podľa ktorých vláda „Podporí zakladanie produkčných, spracovateľských a odbytových združení pre poľnohospodárov a potravinárov v súlade s legislatívou EÚ.“ a „Podporí rozvoj systému krátkych vertikálnych dodávateľských reťazcov na regionálnej úrovni. Podporí dodávanie a spracovanie kvalitných čerstvých potravín lokálnych producentov pri dodržaní legislatívnych a hygienických pravidiel v školských jedálňach a iných stravovacích zariadeniach v pôsobnosti verejnej správy.“.

Poslaneckým návrhom sa umožní dosahovanie verejného záujmu, ktorým je potravinová bezpečnosť a zároveň znižovanie emisií CO2. Poslanecký návrh sám síce nemá priamy vplyv na uvedené javy, avšak umožňuje na báze podnikateľského združovania sa vytváranie krátkeho odbytového reťazca zloženého s veľmi malého počtu stupňov výroby, spracovania a dodávania potravín a poľnohospodárskych produktov. Tento spôsob dodávania potravín a poľnohospodárskych produktov umožňuje zachovať relatívne nízku cenu dodávaných tovarov, stabilizáciu výrobno-spracovateľsko-dodávateľských vzťahov a skracovať v tomto vzťahu tzv. uhlíkovú stopu; jedným z cieľov tohto združovania bude aj zabezpečovanie odbytu nepotravinárskej biomasy a biologicky rozložiteľného odpadu. Dosahovanie uvedených verejných záujmov je akútnou požiadavkou vyplývajúcou zo súčasnej eskalujúcej energetickej krízy a z nej vyplývajúceho nárastu ceny potravín a poľnohospodárskych produktov. Jedným z možných riešení je práve podpora a preferencia takých riešení, ktoré smerujú k znižovaniu energetickej, ekonomickej a ekologickej náročnosti rôznych procesov na trhu v potravinárstve tak, aby domácnosti ako aj zariadenia spoločného stravovania mali k dispozícii rýchlo a ľahko dostupné potraviny a poľnohospodárske produkty a aby sa efektívne a hospodárne nakladalo s odpadom a biomasou, ktorú je možné sekundárne zhodnotiť a zužitkovať.

Poslanecký návrh nie je podľa navrhovateľa potrebné predložiť do vnútrokomunitárneho pripomienkového konania.

Dátum nadobudnutia účinnosti dňa 1. marca 2023 je navrhnutý tak, aby odbytové združenia zamerané na dosahovanie ustanovených cieľov a verejného záujmu mohli čo najskôr vznikať, resp. registrovať sa a zapojiť sa do upraveného systému dodávania do zariadení spoločného stravovania a zároveň aby bolo možné čo najskôr pristúpiť k príprave ich podpory.

Poslanecký návrh podľa navrhovateľa nebude mať vplyv na rozpočet verejnej správy, vplyv na podnikateľské prostredie, sociálne vplyvy, vplyv na životné prostredie, vplyv na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Poslanecký návrh je podľa navrhovateľa v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi, medzinárodnými zmluvami, ktorými je Slovenská republika viazaná, ako aj s právom Európskej únie.

**Stanovisko ministerstva**

**Všeobecne**

Ministerstvo podporuje cieľ poslaneckého návrhu, ktorým je vytvoriť základné podmienky pre realizáciu niekoľkých záväzkov z Programového vyhlásenia vlády Slovenskej republiky na obdobie rokov 2020 – 2024, ktorými sú združovanie fyzických osôb – podnikateľov alebo právnických osôb pôsobiacich v poľnohospodárstve alebo potravinárstve do združení krátkeho odbytového reťazca (ďalej len „odbytové združenie“), ktorých účelom je zabezpečovanie odbytu poľnohospodárskych produktov a potravín od prvovýrobcov a výrobcov potravín, odberu a spracovania bioodpadu a nepotravinárskej bioprodukcie, zachovania a zvyšovania kvality a trvanlivosti poľnohospodárskych produktov a potravín a distribúcie poľnohospodárskych produktov a potravín od prvovýrobcov a výrobcov potravín v krátkom odbytovom reťazci.

S ohľadom na zásadné pripomienky uplatnené v rámci medzirezortného pripomienkového konania by mala byť problematika upravená v poslaneckom návrhu predmetom pracovných rokovaní so všetkými zainteresovanými subjektmi, na ktorých sa vyhodnotia a zapracujú vznesené pripomienky, a výsledkom by mal byť návrh zákona, ktorý bude zohľadňovať vznesené pripomienky a potreby aplikačnej praxe, a tento bude predmetom riadneho legislatívneho konania s možnosťou zapojenia do odbornej diskusie a prípravy aj podnikateľským subjektom, príslušným samosprávam a verejnosti.

**K názvu poslaneckého návrhu**

V názve poslaneckého návrhu žiadame vypustiť slová „a zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov“, keďže poslanecký návrh neobsahuje návrh zmien ani doplnení tohto zákona.

Zároveň je potrebné v názve poslaneckého návrhu nahradiť slová „č. 152/1995 Z. z.“ slovami „Národnej rady Slovenskej republiky č. 152/1995 Z. z.“ s cieľom uviesť úplnú citáciu novelizovaného zákona. Rovnakú úpravu navrhujeme aj v citáciách v poznámkach pod čiarou k odkazom 16rf až 16rh a 16rj. Zmeny názvu je potrebné zohľadniť aj v sprievodných dokumentoch poslaneckého návrhu.

**Všeobecne k čl. I**

Poslaneckým návrhom sa upravuje osobitný účel združovania podnikateľov a iných osôb v oblasti výroby, spracovania a dodávania potravín a poľnohospodárskych produktov. Toto združovanie je možné aj podľa súčasného právneho poriadku, avšak navrhovateľ má za cieľ upraviť osobitný účel, aby bolo možné v rámci tohto združovania podporovať užšie vymedzený cieľ združovania, ktorým je dodávanie do prevádzok spoločného stravovania, elimináciu potravinových púští a dosahovanie ďalších verejných záujmov upravených v poslaneckom návrhu. Poslanecký návrh rozlišuje tri úrovne v rámci účelu odbytových združení, a to v prvom rade všeobecný účel a zaregistrovanie sa v registri odbytových združení, ďalej dodávanie do zariadení spoločného stravovania a zaradenie do sústavy dodávania v rámci registra odbytových združení a po tretie dosahovanie verejných záujmov, ako znižovanie uhlíkovej stopy, elimináciu potravinových púští, plytvanie potravinami a poskytovanie štátnej pomoci na ich dosahovanie. Vzhľadom na uvedené, žiadame tomuto členeniu podriadiť celú navrhovanú právnu úpravu, najmä ciele združovania, účely a povinnosti odbytových združení.

S cieľom spresnenia ustanovení poslaneckého návrhu zároveň žiadame v celom návrhu nahradenie spojky „a“ medzi slovami „poľnohospodárske produkty a potraviny“ vhodnejšie spojkou „alebo“, aby formulácia ustanovenia nepôsobila kumulatívne.

**K čl. I bodu 1 (§ 10g ods. 1)**

V odseku 1 je potrebné objasniť, akú právnu formu má mať odbytové združenie. Vzhľadom na to, že má odbytové združenie vykonávať distribúciu poľnohospodárskych produktov a potravín s cieľom dosiahnutia zisku pre svojich členov, môže ísť o také typy právnických osôb, ktoré sú spôsobilé podnikať, t. j. obchodné spoločnosti, družstvá, ale aj občianske združenia a záujmové združenia právnických osôb. Zároveň je potrebné odsek 1 upraviť tak, aby bolo jednoznačné, či odbytové združenie má samo dodávať poľnohospodárske produkty a potraviny, alebo postačí, ak dodávanie zabezpečuje, pričom máme za to, že postačuje ustanoviť len zabezpečovanie dodávania, čo môže znamenať aj to, že odbytové združenie nebude mať postavenie dodávateľa, ale založí si napr. obchodnú spoločnosť, ktorá bude dodávateľom.

**K čl. I bodu 1 (§ 10g ods. 4)**

Navrhované znenie odseku 4 je veľmi vágne a príliš rozširuje okruh možných členov odbytového združenia. Členom odbytového združenia by nemali byť iné osoby, než tie, ktoré sa zúčastňujú prvovýroby, výroby, spracovania na jednej strany a prevádzkovatelia spoločného stravovania na druhej strane vrátane obce a vyššieho územného celku, ktoré sú spravidla ich zriaďovateľmi. S cieľom zamedzenia vzniku rizika, že členmi odbytových združení budú subjekty, ktoré nemajú priamy vzťah k ustanovenému špecifickému účelu tohto združenia, navrhujeme upraviť odsek 4 takto:

„(4) Členom odbytového združenia (ďalej len „člen“) môže byť len prvovýrobca alebo  výrobca poľnohospodárskych produktov alebo  potravín, ich spracovateľ, prevádzkovateľ prevádzky spoločného stravovania, obec alebo vyšší územný celok.“.

**K čl. I bodu 1 (§ 10g ods. 5)**

V rámci ustanovenia cieľov odbytového združenia v odseku 5 žiadame vylúčiť písmená, ktoré patria do sféry internej úpravy združenia, resp. do oblasti súťaže na trhu (písm. b), c), m) a n), pokiaľ ide o pridanú hodnotu, kvalitu, vzdelávanie, organizáciu búrz a trhov a personálne zabezpečovanie sezónnych prác), a ktoré by nemali byť ustanovené zákonom, ale mali by byť ponechané na vôľu členov združenia (tieto nadstavbové ciele je možné uviesť ako práva združenia, nie však ako ich demonštratívne vymenované a zákonom priamo vyžadované ciele). Analogicky žiadame z výpočtu cieľov odbytového združenia v odseku 5 písm. c) vypustiť ciele, ktoré predstavujú povinnosti ustanovené všeobecne záväznými právnymi predpismi (bezpečnosť potravín).

Zároveň žiadame niektoré ciele zlúčiť vzhľadom na ich previazanosť a spomedzi cieľov (a vôbec spomedzi všeobecných ustanovení) vylúčiť elimináciu potravinových púští v písm. k), pretože tento cieľ je definovaný ako verejný záujem, kde je potrebné tento jav aj definovať, a predstavuje teda nadštandard v rámci činnosti odbytového združenia, ktorý zrejme nebude dosahovaný každým odbytovým združením, ale bude podporovaný ako osobitne významný prínos v rámci činnosti len niektorých odbytových združení a charitatívnych organizácií.

S cieľom precizovania ustanovenia odseku 5 žiadame vymedziť pojmy „surovina“ a „nepotravinárska biomasa“ doplnením ich definície alebo formou odkazu na osobitný predpis. Pri pojme „nepotravinárska biomasa“ sa síce odkazuje na zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov, avšak tento zákona uvedený pojem nevymedzuje ani nepoužíva.

**K čl. I bodu 1 (§ 10g ods. 6)**

V odseku 6 žiadame zredukovať rozsah ustanovených povinností odbytových združení. Keďže združovanie je len právo, nie je vhodné ustanovovať väčší počet povinností, ktoré tak môžu pôsobiť voči adresátom právnej úpravy skôr odradzujúco, ale je vhodnejšie ponechať plnenie takých úloh na vôli združených členov; nie je vylúčené ustanoviť viaceré z týchto úloh výslovne ako práva združenia (poistenie, propagácia, spolupráca s inými odbytovými združeniami, výmena skúseností a pod.). V odseku 6 žiadame ustanoviť ako povinnosť odbytového združenia iba povinnosť registrácie na ministerstve a prípadne povinnosť vedenia katalógu v jednotnom informačnom systéme, ak odsek 12 nebude vypustený. V takom prípade je potrebné povinnosť vedenia katalógu v jednotnom informačnom systéme upraviť tak, že táto povinnosť platí len vtedy, ak ministerstvo zriadi jednotný informačný systém, pretože ministerstvo podľa odseku 12 má iba právo ho zriadiť, takže tento informačný systém nemusí byť nevyhnutne zriadený. Uvedenú skutočnosť navrhujeme zohľadniť aj v ustanovení odseku 14 písm. e).

**K čl. I bodu 1 (§ 10g ods. 7, 8 a 10)**

V odsekoch 7 a 8 žiadame prehľadnejšie a systematickejšie upraviť ustanovenia o registrácii odbytových združení, charitatívnych organizácií, o vedení a obsahu registra, s cieľom predchádzania vzniku aplikačných problémov doplniť ustanovenie podmienok zápisu odbytového združenia a charitatívnej organizácie do registra a vyhnúť sa nejednoznačným formuláciám ako „najmä predchádzajú plytvaniu potravinami“ v odseku 8. Ustanovenia navrhujeme chronologicky zoradiť najprv ustanovenia o registri odbytových združení, t. j. jeho zriadení, postavení, obsahu, procese registrácie, zmenách a výmaze a následne v ďalších ustanoveniach proces zaraďovania odbytového združenia do sústavy dodávania od žiadosti, kritérií až po jeho zaradenie. Obdobnú pripomienku uplatňujeme k ustanoveniam o vyradení z registra odbytových združení v odseku 11.

Ďalej navrhujeme doplniť vymedzenie pojmu „sústava dodávania“ napríklad ako „súhrn registrovaných odbytových združení preukázateľne zabezpečujúcich dodávky v krátkom odbytovom reťazci do zariadení spoločného stravovania v rámci svojej regionálnej príslušnosti.“.

V odseku 10 navrhujeme vypustiť slovo „funkčných“ z dôvodu jeho nejednoznačnosti.

**K čl. I bodu 1 (§ 10g ods. 11)**

V rámci ustanovenia odseku 11 o vyradení z registra odbytových združení môže ministerstvo na účely zistenia splnenia požiadavky na kvalitu poľnohospodárskych produktov a potravín dodávaných v krátkom odbytovom reťazci do zariadení spoločného stravovania požiadať o odborné stanovisko Štátnu veterinárnu a potravinovú správu Slovenskej republiky. Štátna veterinárna a potravinová správa Slovenskej republiky ako orgán štátnej správy vo veterinárnej oblasti koná v rozsahu a spôsobom, ktorý ustanoví zákon. Predmetné ustanovenie odseku 11 žiadame upraviť tak, aby z neho bolo zrejmé, z ktorého zákona taká kompetencia Štátnej veterinárnej a potravinovej správy Slovenskej republiky vyplýva.

**K čl. I bodu 1 (§ 10g ods. 12)**

Ustanovenie odseku 12 považujeme za problematické a v praxi ťažko vykonateľné vzhľadom na jeho formuláciu, podľa ktorej ministerstvo môže zriadiť jednotný informačný systém na evidenciu ponuky a dopytu poľnohospodárskych produktov a potravín dodávaných odbytovými združeniami, ale v odseku 6 sa zavádza povinnosť odbytového združenia viesť v ňom katalóg poľnohospodárskych produktov a potravín bez ohľadu na to, či ho ministerstvo zriadi. Na základe uvedeného žiadame prehodnotiť opodstatnenosť tohto ustanovenia.

**K čl. I bodu 1 (§ 10g ods. 13)**

Ustanovenie odseku 13 navrhujeme vypustiť. Samostatná úprava v poslaneckom návrhu nie je potrebná s ohľadom na vládny návrh zákona o poskytovaní dotácií v pôsobnosti Ministerstva pôdohospodárstva a rozvoja vidieka Slovenskej republiky a o zmene a doplnení niektorých zákonov, ktorý bol predložený do Národnej rady Slovenskej republiky. Po nadobudnutí jeho účinnosti možno pripraviť schému štátnej pomoci a poskytovať finančné prostriedky aj odbytovým združeniam a charitatívnym organizáciám s cieľom dosahovania verejného záujmu podľa poslaneckého návrhu.

V prípade ponechania odseku 13 v poslaneckom návrhu žiadame v písm. a) na konci druhého bodu čiarku nahradiť bodkočiarkou a pripojiť slová „potravinovou bezpečnosťou sa rozumie schopnosť Slovenskej republiky alebo územnej jednotky na území Slovenskej republiky, jej obyvateľstva a prevádzkovateľov potravinárskych podnikov na jej území zabezpečiť dostatok potravín a zložiek na ich výrobu na zabezpečenie základnej výživy obyvateľstva,“ s cieľom spresniť ustanovenie a vyhnúť sa používaniu neurčitého pojmu.

**K čl. I bodu 1 (§ 10g ods. 14 a 15)**

V splnomocňovacom ustanovení odseku 14 je nevyhnutné dôsledne prehodnotiť obsah jednotlivých písmen tak, aby boli vykonateľné, aby bolo jednoznačné, čo majú obsahovať vykonávacie predpisy vydané na ich základe a vypustiť tie časti, ktoré by mali byť predmetom úpravy v zákone a nie vo vyhláške. Naopak v niektorých ustanoveniach je splnomocňovacie ustanovenie nedostatočné, napríklad absentuje úprava výmazu údajov z registra odbytových združení a kritéria zaraďovania do sústavy dodávania.

V odseku 14 žiadame vypustiť písmeno f) z dôvodu nadbytočnosti, keďže obsah tohto písmena bude upravený v rámci schémy štátnej pomoci, a v odseku 15 vypustiť slovo „upravených“ z dôvodu jeho nejednoznačnosti.

**K poznámkam pod čiarou v čl. I bode 1**

V súvislosti s pripomienkou k § 10g ods. 5navrhujeme v poznámke pod čiarou k odkazu 16rc opraviť citáciu, keďže citovaný § 2 ods. 1 písm. a) sa nečlení na body a nevymedzuje nepotravinársku biomasu.

V poznámke pod čiarou k odkazu 16rd navrhujeme na konci vypustiť slová „v znení neskorších predpisov“ z dôvodu nadbytočnosti, keďže citované ustanovenie nebolo predmetom novelizácie.

V poznámke pod čiarou k odkazu 16re navrhujeme vypustiť slová „Národnej rady Slovenskej republiky“ pred slovami „č. 147/1997 Z. z.“ a slovami „č. 213/1997 Z. z.“ z dôvodu nadbytočnosti a v poznámke pod čiarou k odkazu 16rh nahradiť slová „Šiesta časť“ slovami „§ 28“.

V poznámke pod čiarou k odkazu 16ri navrhujeme za publikačným zdrojom oboch citovaných európskych nariadení vložiť slová „v platnom znení“.

**K čl. I bodu 2**

Novelizačný bod duplicitne označený ako bod 1, ktorým sa vkladá §12d do zákona č. 491/2001 Z. z. o organizovaní trhu s vybranými poľnohospodárskymi výrobkami v znení neskorších predpisov, navrhujeme označiť ako bod 2. Zároveň žiadame upraviť termíny ustanovené v § 12d s ohľadom na aktuálne štádium legislatívneho procesu k poslaneckému návrhu podľa navrhovanej úpravy účinnosti v pripomienke k čl. III.

**K čl. II**

Vzhľadom na chýbajúce odôvodnenie čl. II v osobitnej časti dôvodovej správy nie je zrejmý zámer navrhovateľa a preto nie je možné doplnenie navrhované v tomto článku relevantne posúdiť. Z legislatívno - technického hľadiska žiadame v úvodnej vete čl. II vypustiť slová „mení a“ a vypustiť číslovanie novelizačného bodu, keďže obsahom čl. II je len jeden novelizačný bod.

**K čl. III**

S ohľadom na aktuálne štádium legislatívneho procesu k poslaneckému návrhu žiadame aktualizovať navrhovaný dátum nadobudnutia účinnosti poslaneckého návrhu na 1. júl 2023.

**K osobitnej časti dôvodovej správy**

**V osobitnej časti dôvodovej správy je potrebné doplniť chýbajúce odôvodnenie čl. II, ktorým sa dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov. Úprava navrhovaná v čl. II sa týka doplnenia registra potravín pre potravinový semafor aj o databázu údajov o potravinách, ktorú prevádzkuje iná právnická osoba. Zároveň žiadame navrhované odôvodnenie k čl. II označiť ako odôvodnenie k čl. III, v ktorom sa navrhuje dátum nadobudnutia účinnosti poslaneckého návrhu.**

Návrh zákona bol predmetom pripomienkového konania, v rámci ktorého bolo vznesených 37 pripomienok, z toho 15 zásadných. So stanoviskom ministerstva sa stotožňuje Ministerstvo financií Slovenskej republiky, Generálna prokuratúra Slovenskej republiky a Štatistický úrad Slovenskej republiky.

Ministerstvo financií Slovenskej republiky žiada v súlade s § 33 ods. 1 zákona č. 523/2004 Z. z. o rozpočtových pravidlách verenej správy a o zmene a doplnení niektorých zákonov v znení neskorších predpisov uviesť a zdôvodniť predpokladané finančné dôsledky na rozpočet verejnej správy na bežný rok a tri nasledujúce rozpočtové roky a uviesť návrh na úhradu zvýšených výdavkov v súvislosti s navrhovaným § 10g a predpokladaný vplyv na informačné systémy ministerstva. Zároveň žiada v § 10g ods. 5 písm. k) zmeniť definíciu potravinovej púšte vypustením slovného spojenia „s výmerou väčšou ako 200 m2“ s odôvodnením, že obce, ktoré majú potraviny s výmerou do 200 m2 nie je možné považovať za potravinové púšte, a v § 10g ods. 13 vypustiť písmeno b) z dôvodu široko a nejednoznačne definovaného verejného záujmu, ktorým má byť predchádzanie plytvaniu potravinami alebo prispievanie k zníženiu počtu potravinových púští.

Ministerstvo zdravotníctva Slovenskej republiky požaduje zahrnúť do krátkeho odbytového reťazca okrem zariadení spoločného stravovania aj miestne maloobchodné prevádzky a charitatívne organizácie a požiadavku, aby potraviny dodávané cez krátky odbytový reťazec boli bezpečné a v súlade s potravinovou legislatívou. Zároveň požaduje spresniť niektoré vágne a terminologicky nejednoznačné ustanovenia návrhu.

Ministerstvo životného prostredia Slovenskej republiky žiada dopracovať nedostatočne vyplnenú doložku vybraných vplyvov, vyznačiť v nej negatívne vplyvy na rozpočet verejnej správy a vypracovať súvisiacu analýzu vplyvov. Zároveň s ohľadom na komplexnosť návrhu zmien poukazuje na potrebu prerokovania navrhovaných zmien štandardným legislatívnym procesom a ich analytického zdôvodnenia.

Ministerstvo investícií, regionálneho rozvoja a informatizácie Slovenskej republiky požaduje upraviť doložku vybraných vplyvov z dôvodu nesprávne vyhodnoteného vplyvu na informatizáciu spoločnosti a vypracovať analýzu vplyvov na informatizáciu spoločnosti, keďže vytváranie nových registrov, informačných systémov a databáz, resp. úprava už vytvorených informačných systémov a databáz vyplývajúca z návrhu predstavuje vplyv na informatizáciu spoločnosti.

Protimonopolný úrad Slovenskej republiky nesúhlasí s navrhovaným § 10g ods. 5, 6 a 10 až 12 z dôvodu ich nejednoznačnosti a rozporu so zásadami hospodárskej súťaže. Zároveň má výhrady k splnomocňovaciemu ustanoveniu odseku 14, ktorý nemožno komplexne posúdiť vzhľadom na to, že znenie jednotlivých vykonávacích predpisov k nemu nie je známe.

Slovenská poľnohospodárska a potravinárska komora a Asociácia zamestnávateľských zväzov a združení Slovenskej republiky zásadne nesúhlasia s poslaneckým návrhom s ohľadom na jeho početné nedostatky a predpokladané aplikačné problémy a žiadajú jeho stiahnutie z legislatívneho procesu, hoci podporujú jeho zámer. Zároveň navrhujú postup na dosiahnutie tohto zámeru, ktorým je predovšetkým zvýšenie podielu zastúpenia slovenských potravín na slovenskom trhu, ako aj vo verejnom stravovaní, a vytvorenie krátkych odbytových reťazcov.

Konfederácia odborových zväzov Slovenskej republiky žiada spresnenie znenia § 10g ods. 15 úpravou poznámky pod čiarou k odkazu 16rj s cieľom jednoznačného ustanovenia kompetencie príslušného orgánu.

**Záver**

Na základe vyššie uvedeného ministerstvo odporúča vláde Slovenskej republiky po **zohľadnení pripomienok v stanovisku** vysloviť **súhlas** s predloženým poslaneckým návrhom.